洪咨夔
腊月二十五夜
炙玉怀雪貍，脍银忆冰鲚。
异哉山泽荒，坐我穷鬼崇。
儿头似耶白，相对玩残岁。
炉寒灰荧荧，檠涸灯翳翳。
擘柑老赤脚，暖酒小青髻。
一酌佳入蔗，再酌甘胜荠。
陶然会道妙，嗒然司然契。
吾身与乾坤，共此小关捩。
三百六十节，一节一节系。
四万八千息，一息一息继。
日月有往来，阴阳有开闭。
太和行其间，周流无边际。
腊尽梅纷披，春回柳摇曳。
非时难强揠，有命莫过计。
颜回箪瓢空，季路緼袍弊。
只恐非大贤，公不待后世。